Vriendelik en flink - Art And Entertainment - Windhoek Express
Saturday, August 24th, 2019 06:55:49
Vriendelik en flink
Van vinnige etes tot dekadente nageregte
Vir 'n vinnige middagete of 'n uitgereikte kuiertjie om bekers koffie, is daar net een plek.
Niks hou so kers vas soos enige vorm van vars brood en koffie nie. Foto's Yolanda Nel
Alles is beter met ekstra advokadopeer.
Die koffiewinkel is baie gewild en amper altyd vol.
Yolanda Nel - Dis Vrydag en die horlosie lees 15:12. Ek is rasend.
'n Gebrek aan middagete laat my hangry, wat in geen situasie 'n goeie ding is nie. Vir diegene wat nie weet wat dit beteken nie, dit is wanneer honger en woede meng. Die woede is gewoonlik vanweë die honger. Dit is soos olie op vuur. Die gevolg is 'n ontploffing van emosies en in my geval, trane. "Enigiemand, voer my net!" wil ek skree.
Ek gaan sit in een van my gunsteling koffiewinkels. Slowtown. Die kelner kom met 'n glimlag nader en groet. "Die gewone mevrou?" en ek knik. "Maak net seker dis decaf asseblief," waarsku ek.
Niks gaan hierdie leeu van die woede tem soos 'n verfrissende iced coffee en 'n heerlike brötchen nie. Met hoender en ekstra avokadopeer. Ek vermoed ons kelner het my bui aangevoel en ons drink- en eetgoed is minute later voor ons neergesit.
Nog voor ek die eerste sluk van my koffie geniet, vat ek eers vinnig 'n hap en die ekstra avokadopeer val letterlik af. Elke hap is 'n ware mondvol. Terwyl ek verder eet, sien ek al klaar uit na die volgende keer wat ek hierdie selfde ete sal bestel. Daarna is my hangriness net 'n lui huiskat en ek sit rustig agteroor en geniet my koffie.
Behalwe vir hulle vinnige en flinke diens, geniet ek dit om keer op keer terug te gaan omdat die personeel so vriendelik en behulpsaam is. Indien daar nie 'n tafel reg is nie, maak hulle gou 'n plan.
Nog 'n groot aantrekking is hulle dekadente sjokolade kaaskoek, waarvan ek eenvoudig nie genoeg kan kry nie. Romerig en soos fluweel, smelt dit in jou mond. Beslis een van my guilty pleasures waaroor ek nooit sal spyt voel nie. Nie eers al het ek vandag met 'n dieet begin nie.
Gaan maak 'n draai. Sit terug in geniet 'n koppie koffie of tee, warm of koud. Eet 'n sny koek, dis die moeite werd. Jy gaan nie spyt wees nie.
Daar is drie Slowtown koffiewinkels in die hoofstad, twee in die Grove Mall en een in die hoofstraat.